b"\n_START_ARTICLE_\nLa casa del llac\n_START_SECTION_\nArgument\n_START_PARAGRAPH_\nAmb la sensaci\xc3\xb3 que \xc3\xa9s el moment per a efectuar un canvi en la seva vida, la Dra. Kate Forster (Sandra Bullock) abandona la seva feina als afores d'Illinois per a treballar en un hospital de Chicago. El que m\xc3\xa9s li costa de deixar de la seva vida anterior, tanmateix, \xc3\xa9s la bonica i original casa que ha estat llogant: un refugi ampli i d'alt disseny amb enormes finestrals que s'aboquen sobre un llac tranquil. \xc3\x89s un indret que la fa sentir totalment lliure._NEWLINE_De cam\xc3\xad cap a la ciutat, la Kate deixa una nota a la b\xc3\xbastia dirigida al proper llogater de la casa del llac, demanant-li que li envi\xc3\xaf el correu que arribi a nom seu i avisant-li de les inexplicables petjades de gos que es poden veure al costat de la porta d'entrada i que ja hi eren quan ella va anar a viure-hi. Quan el proper llogater arriba a la casa, per\xc3\xb2, veu una cosa molt diferent._NEWLINE_Alex Wyler (Keanu Reeves) troba la casa molt abandonada: polsegosa, bruta i el jard\xc3\xad ple de males herbes. Tampoc no la hi ha cap senyal de les petjades de gos per enlloc. No fa cas de la nota de la Kate fins dies m\xc3\xa9s tard quan, mentre es troba pintant el moll, fet malb\xc3\xa9 pel pas del temps, veu un gos corrent per la superf\xc3\xadcie acabada de pintar i despr\xc3\xa9s cap a l'entrada de la casa, deixant les seves petjades exactament on ella li va dir que hi serien._NEWLINE_Estabornit, l'Alex li escriu explicant-li que no hi havia hagut cap altre llogater abans d'ell i preguntant-se com podia saber ella el que el gos va fer; d'altra banda, la Kate, que acaba de deixar la casa fa tan sols una setmana, pensa que ell li fa algun tipus de broma i r\xc3\xa0pidament li contesta. Descobreix aleshores que es comuniquen a trav\xc3\xa9s de la b\xc3\xbastia amb dos anys de difer\xc3\xa8ncia."